text: Kvinde fængslet for at true vidne
  04 marts 2014 kl. 16.48
  En 19-årig kvinde fra Christiansfeld blev tirsdag fremstillet i grundlovsforhør sigtet for trusler mod et vidne.
  Kvinden havde på Facebook og via SMS truet en kvinde fra Varde.
  Kvinden havde anmeldt, at hun havde mistanke om, at den 19-årige havde stjålet nogle smykker fra hende.
  Den 19-årige fremsatte truslerne mandag, og blev fremstillet i grundlovsforhør i retten i Esbjerg tirsdag klokken 14.
  Dommeren valgte at varetægtsfængsle den 19-årige i fire uger.
  